Oficialusis leidinys L 347 , 20/12/2002 p. 0042 - 0059



Komisijos sprendimas 2002 m. gruodžio 17 d. nuodugniau paaiškinantis Tarybos reglamento (EB) Nr. 2223/96 A priedą dėl kainų ir apimčių matavimo nacionalinėse ataskaitose (pranešta dokumentu Nr. C(2002) 5054) (tekstas svarbus EEE) (2002/990/EB) EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1996 m. birželio 25 d. Tarybos reglamentą (EB) Nr. 2223/96 dėl Europos nacionalinių ir regioninių sąskaitų sistemos Bendrijoje [1] su paskutiniais pakeitimais, padarytais Europos Parlamento ir Tarybos Reglamentu (EB) Nr. 359/2002 [2], ypač į jo 2 straipsnio 2 dalį, kadangi: (1) Kad būtų galima palyginti valstybių narių rezultatus, Reglamente (EB) Nr. 2223/96 yra pateikta bendrų standartų, apibrėžimų, klasifikacijos ir apskaitos taisyklių informacinė sistema, skirta valstybių narių sąskaitoms sudaryti pagal Europos bendrijos statistikos reikalavimus. (2) Siekiant taikyti 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo [3] 2 straipsnį ir 1997 m. liepos 7 d. Europos Tarybos rezoliuciją dėl Stabilumo ir augimo pakto [4], bei apskritai dėl daugiašalės priežiūros svarbu patobulinti valstybių narių duomenų apie bendrojo vidaus produkto (BVP) pokyčius palyginamumą. (3) Ekonominės ir pinigų sąjungos įgyvendinimas bei priežiūra reikalauja, kad informacija apie kiekvienos valstybės narės ekonominės padėties struktūrą ir raidą būtų palyginama, atnaujinama ir patikima. (4) Ekonominės sąskaitos realiomis kainomis, t. y. koreguotomis atsižvelgus į kainų pokyčius, yra fundamentali priemonė šalies ekonominei ir biudžeto padėčiai analizuoti, jei tos sąskaitos buvo kompiliuotos vadovaujantis bendrais principais, kurie nėra aiškinami įvairiai. Dėl to turėtų būti parengtos dar išsamesnės ir tobulesnės rekomendacijos dėl duomenų apskaičiavimo palyginamosiomis kainomis pagal Tarybos reglamentą (EB) Nr. 2223/96. (5) 1998 m. lapkričio 30 d. Komisijos sprendimas 98/715/EB [5] paaiškina Reglamento (EB) Nr. 2223/96 A priedą dėl kainų ir apimčių matų principų. Jame apibrėžiama tam tikrų produktų rūšių metodų klasifikacija į tinkamiausius metodus, į alternatyvas, kurios gali būti naudojamos tuo atveju, jeigu tinkami metodai negali būti taikomi, ir į metodus, kurie neturi būti naudojami. (6) Sprendimu 98/715/EB sukuriama tyrimų programa tiems produktams, kuriems minėtas klasifikatorius nėra nurodytas. Šiuo metu jau galima gauti kartu su valstybėmis narėmis atliktos tyrimų programos rezultatus. Šiame sprendime minėta klasifikacija apibūdinta jau atsižvelgus į tyrimų programos rezultatus. (7) Nepažeisdamas Tarybos reglamente (EB) Nr. 2494/95 [6] nustatytos galiojančios teisinės sistemos dėl suderintų vartotojų kainų indeksų bei tos sistemos dabartinės ir ateityje vyksiančios raidos, šis sprendimas turėtų suderinti kainų ir apimčių matus nacionalinėse sąskaitose. (8) Šiame reglamente nustatytos priemonės atitinka Statistikos programų komiteto ir Pinigų, finansų ir mokėjimų balanso statistikos komiteto nuomonę, PRIĖMĖ ŠĮ SPRENDIMĄ: 1 straipsnis Tikslas Šiuo sprendimu siekiama nuodugniau paaiškinti Reglamento (EB) Nr. 2223/96 A priedo 10 skyriuje numatytus kainų ir apimčių matų principus, atsižvelgiant į būtinybę toliau derinti kainų ir apimčių matus, vadovaujantis Sprendimo 98/715/EB 4 straipsnyje numatytos tyrimų programos rezultatais. 2 straipsnis Metodų klasifikacija Šio sprendimo I priedas nustato, kad tiems produktams ir sandorių rūšims, kuriems ši klasifikacija dar nebuvo apibrėžta Sprendimu 98/715/EB, metodai skirstomi į tinkamiausius metodus, į alternatyvas, kurios gali būti naudojamos tada, jeigu tinkamiausi metodai negali būti taikomi, bei į metodus, kurie negali būti naudojami. 3 straipsnis Klasifikacijų įgyvendinimo grafikas II priede yra nustatytas 2 straipsnyje nurodytų klasifikacijų įgyvendinimo grafikas. 4 straipsnis Šis sprendimas taikomas valstybėms narėms. Priimta Briuselyje, 2002 m. gruodžio 17 d. Komisijos vardu Pedro Solbes Mira Komisijos narys [1] OL L 310, 1996 11 30, p. 1. [2] OL L 58, 2002 2 28, p. 1. [3] OL L 209, 1997 8 2, p. 6. [4] OL C 236, 1997 8 2, p. 1. [5] OL L 340, 1998 12 16, p. 33. [6] OL L 257, 1995 10 27, p. 1. -------------------------------------------------- I PRIEDAS 1. METODŲ KLASIFIKACIJA Visoje likusioje priedo dalyje bus taikoma tokia metodų klasifikacija: A metodai — tai tinkamiausi metodai; B metodai — tai tokie metodai, kurie gali būti taikomi tais atvejais, kai negalima taikyti A metodų; C metodai — tai tokie metodai, kurie neturi būti naudojami. 2. KAI KURIE METODŲ APIBRĖŽIMAI Tipinių produktų kainos nustatymas. Tai toks metodas, kai pavyzdinis produktas (paprastai pagrįstas realiu, anksčiau buvusiu produktu) išsamiai apibūdinamas tam tikromis detalėmis, o po to papildomi elementai yra nuosekliai perkainojami atitinkamais laikotarpiais. Pavyzdžiu gali būti statinys, apibūdintas kaip tipinis šeimos gyvenamasis namas, o tada nuosekliai atitinkamais laikotarpiais perkainojami visi to namo sudėtiniai elementai (kaip antai: stogas, pamatai, virtuvės patalpos). Verslo paslaugų atveju gali būti naudojama tipinė (bendra) sutartis. Pagrindiniai tipinių produktų kainos nustatymo naudojimo kriterijai yra: - nuolatinis naudotų modelių atnaujinimas, - modelių reprezentatyvumas, - faktiškai galiojusių kainų naudojimas, atsižvelgiant į gamintojo pelno maržas ir klientams pasiūlytas nuolaidas, - modelio parengimas produkcijos, o ne sąnaudų pagrindu. Kainos išskaidymas. Tai toks skaičiavimas, kai realus produktas suskaidomas į tam tikrą pagrindinių elementų ar komponentų kiekį, tada skaičiuojamos jų kainos, o po to nuosekliai, atitinkamais laikotarpiais peržiūrimi atskiri projektai ir palyginami pagrindiniai jų elementai. Svarbiausia, kad elementus būtų įmanoma atskirai identifikuoti, kad jų savybes ir poveikį galutiniam produkto veikimui būtų įmanoma apskaičiuoti, ir tai turėtų būti skirtingų laikotarpių kainos. Šis metodas yra kitoks negu tipinių produktų kainos nustatymo būdas, nes faktiškai nėra aprašyta idealių modelių. Tarifikacija ir valandinis atlyginimas. Kai kuriais atvejais apmokėjimas už darbą gali būti susijęs su dirbtų valandų skaičiumi, o ne su pagaminta produkcija (pavyzdžiui, advokato darbo atveju). Tuomet tarifikacija (kaina už valandą) gali būti naudojama kaip kainos rodiklis. Panašiai ir valandinis atlyginimas gali būti apskaičiuojamas visą apyvartą padalijant iš dirbtų valandų skaičiaus. Valandinio atlyginimo ir tarifikacijos metodai nuo sąnaudų metodų, kuriuose naudojami darbo užmokesčio normos indeksai, skiriasi tuo, kad likutinis perteklius ir kitos sąnaudos, įskaitant kompensaciją darbuotojams, yra įtrauktos į apyvartą. Tačiau abiejuose metoduose per valandą atlikto darbo apimties pokyčiai greičiau bus parodyti kaip kainų, o ne našumo pokyčiai. Valandinio atlyginimo metodas geriausiai tinkamas taikyti labai išsamiu lygmeniu, apibūdinant produktus kuo išsamiau bei atskiriant skirtingas darbo rūšis. Tipinių kainų nustatymas. Ši sąvoka taikoma tiems metodams (visų pirma įmonėms teikiamoms paslaugoms), kai gaminančios įmonės yra paprašomos atrinkti kai kuriuos produktus, kurie gali atstovauti visai produkcijai. Kad būtų stebimi kokybiniai pokyčiai, nuolat stebimos ir gautos už tuos produktus kainos, ir tų produktų savybės. 3. A, B IR C METODAI PRODUKCIJAI PAGAL PRODUKTUS 3.1. CPA D — Dideli įrenginiai Šiame skyriuje aptariami pagrindiniai produktai — tai laivai, orlaiviai, traukiniai, naftos gręžimo bokštai ir specialių pramonės šakų mechanizmai. Metodai, visiškai priklausantys nuo sąnaudų skaičiavimo, naudojant nekoreguotus kiekio rodiklius, arba pagrįsti vieneto vertės matais, laikomi C metodais. Metodai, pagrįsti tipinių produktų kainos nustatymu ar kainos išskaidymu, laikomi A metodais, jeigu atitinka šio priedo 2 skirsnyje paminėtus kriterijus. Du alternatyvūs metodai, kuriuos galima taikyti: - tarptautinių kainų taikymas gali būti B metodu tokiu atveju, jei kainos gali būti laikomos tipinėmis valstybės narės vidaus produkcijos atžvilgiu (labiausiai suskaidytu produktų lygmeniu) bei tarptautinių prekybos srautų atžvilgiu: turi būti konkurencingos rinkos, tinkamai stratifikuoti duomenys, tinkamai parinkti svoriai, koreguojant dėl valiutų kurso svyravimų turi būti taikomas tinkamas metodas, o į užsienio prekybos duomenis turėtų būti įtraukta ir panaudota įranga, - specialūs ir tvirti kokybės koregavimo metodai gali būti A arba B metodais, priklausomai nuo jų tinkamumo pramonės šakai, nors idealiu atveju jie turėtų būti taikomi derinant su pagrindinio turto skaidymu į jų sudedamąsias dalis. Laivams A metodą sudarytų tipinių produktų kainos nustatymas, jeigu atitiktų šio priedo 2 skirsnio sąlygas. Naftos gręžimo bokštams A metodas yra kainos išskaidymo būdas, nustatant modulinius gręžimo bokšto elementus, kol tiems elementams yra taikomi kokybės koregavimai. Sudedamųjų dalių kainų nustatymas, atliekant koregavimus pagal įmonės maržas ir darbo našumą, turėtų būti laikomas B metodu, kaip ir tarptautinio indekso taikymas tam tikrų rūšių laivams (dideliems ir modulinės konstrukcijos), kurių charakteristikos yra tokios, kaip ir naftos gręžimo bokštų. Bet kuris orlaiviams taikomas metodas turi būti pagrįstas griežta pramonės šakos stratifikacija, be to, taikant patį metodą reikia atsižvelgti į su kooperaciniais projektais susijusius sudėtingus srautus bei koreguoti pagal valiutų kurso pokyčius ten, kur kainos yra nustatytos JAV doleriais. Šiuo atveju A metodu laikytinas tiek tipinių produktų kainos nustatymas, tiek ir kainos išskaidymas, o abiem atvejais turėtų būti pagrįstas komercinių klientų vyravimas orlaivių rinkoje. Abu metodai — tipinių produktų kainos nustatymas ir pasirinkimo sandorių kainomis (t. y. įvertinant papildomų savybių ribinę kainą) pagrįstas kokybės koregavimas — yra A metodai traukiniams, jeigu stratifikacija apima bent prekinius ir keleivinius vagonus, lokomotyvus ir įvairias variklinių technologijų formas. Specialiosios paskirties mechanizmų atveju A metodais laikomi tipinių produktų kainos nustatymas ir kainos išskaidymas, tačiau tam tikri kokybės koregavimo metodai gali būti taikomi tiesiogiai ten, kur mechanizmams negali būti taikomas skaidomasis metodas. 3.2. CPA 30.02 — Kompiuteriai ir kita informacijos apdorojimo įranga A metodu laikomas sumažinimo gamintojų kainų indeksu (GKI), taikant atitinkamą kokybės koregavimo tvarką, metodas. B metodai yra mažiau tinkami taikyti GKI, t. y. su mažiau tinkama kokybės koregavimo tvarka. Kitas galimas B metodas yra informacijos apie JAV hedoninių kainų indeksą kompiuteriams naudojimas, jeigu galima įrodyti, kad tas indeksas yra pakankamai tipinis vidaus kainų atžvilgiu. Tokiu atveju labiausiai tiktų taikyti JAV esančias kompiuterio charakteristikų kainas ir naudoti jas tam, kad būtų padaryti aiškūs šalių viduje surinktų duomenų apie kainas kokybės koregavimai. Kad būtų atsižvelgta į skirtingus bendruosius kainų ar valiutų kurso pokyčius, turėtų būti taikomas atitinkamas mechanizmas. Pakaitiniai metodai, pvz., kitų elektronikos produktų kainų indekso taikymas, turėtų būti priskiriami C metodams. Be to, C metodais laikomi ir metodai, pagrįsti vieneto verte. C metodu laikomas ir kainų indekso metodo, neatsižvelgiant į kokybės pokyčius, taikymas. 3.3. CPA 45 — Statybos darbai C metodu laikomas sąnaudų indeksų taikymas produkcijai sumažinti. Apimčių metodai (tokie kaip statinio tūrio matavimas ar išduotų statybos leidimų skaičius) taip pat turi būti laikomi C metodais. Toliau pateikiami galimi taikyti produkcijos kainų indeksų skaičiavimo metodai, kurie gali būti priskirti A arba B metodams: Ne civilinei statybai: - taikant faktinių kainų metodą, imami duomenys iš per tam tikrą laikotarpį pradėtų projektų arba konkurso kainų indeksai koreguojami taip, kad atitiktų atitinkamus laikotarpius ir šis metodas gali būti laikomas A metodu, jeigu statiniai, įkainoti skirtingais laikotarpiais, yra tiesiogiai palyginami, arba jeigu tuo atveju, kai lyginamuose statiniuose yra pokyčių, yra atliktas tinkamas kokybinis kainų koregavimas. Šis metodas nebus tinkamas, jeigu projektai yra tikrai unikalūs, - tipinių produktų kainos nustatymo metodas, jeigu atitinka šio priedo 2 skirsnio sąlygas, - hedoninis metodas, siekiantis apibūdinti statinio kokybę pagal jo charakteristikas ir priešpastatyti jas kainai, gali būti laikomas B metodu. Civilinei inžinerijai: Tokie projektai paprastai būna dideli ir unikalūs. Šio priedo 3.1 skirsnyje išdėstyti unikalių produktų kainų nustatymo principai lygiai taip pat gali būti taikomi ir čia, bet visų pirma — projekto suskirstymas į labiau išmatuojamų sudedamųjų dalių rinkinį. Išsamių kainų surinkimas, kaip visuomeninės statybos sutarčių administracinės kontrolės dalis, irgi gali būti laikomas B metodu, jeigu duomenys yra tipiniai. Remontui ir techninei priežiūrai: B metodą sudaro duomenų apie valandinius atlyginimus ar tipinių darbų kainų iš rangovų surinkimą ir jų kaip kainų rodiklių taikymas. 3.4. CPA 64 — Pašto ir nuotolinio ryšio (telekomunikacijų) paslaugos 3.4.1. Pašto ir pasiuntinių paslaugos A metodu galėtų būti tinkamo ir reprezentatyvaus GKI, kurį skaičiuojant atsižvelgiama į kokybės pokyčius, naudojimas. Kad GKI būtų laikomi tinkamais ir reprezentatyviais, reikėtų, kad jie apimtų visą pagamintų paslaugų spektrą, ir kad būtų atsižvelgta į visas nuolaidas. GKI, paskaičiuoti neaprėpiant viso paslaugų spektro ar neatsižvelgiant į kokybinius pokyčius, turėtų būti laikomi B metodu. Tikrai vienarūšių produktų vieneto vertės indeksai (VVI) taip pat turėtų būti laikomi B metodu. Apimčių rodiklio metodai, pagrįsti išsamiais daugelio suteiktų paslaugų rūšių rodikliais, pavyzdžiui, laiškų (siuntinių) skaičiaus, suklasifikuoto pagal skirtingus pašto tarifus, yra laikomi B metodais. Išsamaus vartotojų kainų indekso (VKI) naudojimas produkcijai mažinti, išskyrus suvartotas namų ūkiuose, gali būti laikomas B metodu, jeigu galima įrodyti, kad kainų raida yra panaši į kainų raidą namų ūkiams ir įmonėms. Išsamių VKI naudojimas įmonių pirkimams, kai yra žinoma, kad įmonės gauna nuolaidas ar perka kitokius negu namų ūkiai produktus, turėtų būti laikomas C metodu. 3.4.2. Nuotolinių ryšių (telekomunikacijų) paslaugos A metodu turėtų būti laikomas produkcijos mažinimas GKI, kuriems atliktas kokybės koregavimas. GKI taikymas ten, kur jų aprėpiama sritis netiksliai atitinka produktus, arba ten, kur nėra kokybės koregavimo, yra B metodas. Visiškai vienarūšių produktų VVI taip pat turėtų būti laikomas B metodu. Visą siūlomų produktų spektrą atspindinčių apimčių rodiklių taikymas sudaro B metodą. Išsamaus VKI naudojimas produkcijos, išskyrus suvartotos namų ūkiuose, mažinimui gali būti B metodas, jeigu galima įrodyti, kad kainų yra panaši į namų ūkių ir įmonių kainų raidą. Išsamaus VKI taikymas verslo įmonių pirkimams ten, kur žinoma, kad verslo įmonės gavo nuolaidas ar perka kitokius, negu namų ūkiai, produktus, turėtų būti laikomas C metodu. 3.5. CPA 65 — Finansinio tarpininkavimo paslaugos, išskyrus draudimą ir pensijų lėšų kaupimo paslaugas 3.5.1. Netiesiogiai apskaičiuotos finansinio tarpininkavimo paslaugos (NAFTAP) Kadangi nėra tiesiogiai stebimos kainos ar kiekio, kuris tikrai reprezentuotų NAFTAP produkciją grynai teoriniu požiūriu, šiuo metu, atrodo, yra neįmanoma nustatyti tinkamą A metodą NAFTAP. Dėl to metodai, apskaičiuoti NAFTAP palyginamosiomis kainomis, turi būti pagrįsti susitarimais, kaip ir metodai, apskaičiuoti NAFTAP esamomis kainomis. Iki šiol iš esmės yra du būdai mažinti NAFTAP (be sąnaudų metodų), ir abu yra laikomi B metodais. Pirma, galėtų būti sukurtas detalus produkcijos rodiklių metodas. Produkcijos rodikliai turi apimti tas veiklos rūšis, kurios kuria NAFTAP. Galimų rodiklių pavyzdžiai yra bankų sąskaitų, paskolų ir indėlių skaičius bei vertė, apdorotų čekių skaičius ir kt. Tačiau tarp įmonių rinkos ir vartotojų rinkos yra svarbių skirtumų, ir jie turi būti parodyti įvairiais produkcijos rodikliais abiem rinkoms. NAFTAP vertė turi būti išskaidyta pagal skirtingas veiklos rūšis, kad produkcijos rodiklių agregavimui būtų pateikti svoriai. Antrasis metodas yra bazinio laikotarpio paskolų ir indėlių palūkanų maržos paskolų ir indėlių kiekiui (naudojant bendrą kainų indeksą, pvz., numatomų kainų sumažinimą vidaus galutinei paklausai), iš naujo perkainotam į bazinio laikotarpio kainas taip, kaip tai apibūdinta Tarybos reglamente (EB) Nr. 448/98 [1], taikymas. Šis metodas neatsižvelgia į faktiškai suteiktos paslaugos kokybės pokyčius. Kad būtų pašalinta kainų pokyčių įtaka kapitalui, paskolų ir indėlių kiekius būtina sumažinti bendruoju kainų indeksu. Tie kainų indeksai, kurie gali būti laikomi priimtinais šiam tikslui, iš eilės pagal tinkamumą yra tokie: BVP mažinimas, vidaus galutinės paklausos mažinimas ir bendras VKI. 3.5.2. Finansinis tarpininkavimas už NAFTAP ribų Kai yra atskiros kainos už bet kurias apmokestintas paslaugas, tada tipinės tų paslaugų grupės produkcijos kainų indekso, atlikus kokybinius koregavimus, taikymas mažinimui yra A metodas. Kad būtų laikomi tipiniais, kainų indeksai turi apimti didesnę visų apmokestintų paslaugų dalį. Kai tos veiklos rūšys yra itin nevienarūšės (pvz., mažmeniniai, prekybos ar taupomieji bankai veikia labai skirtingai), paslaugų grupę privaloma atrinkti kiekvienai rinkos daliai, kurios atžvilgiu tos paslaugos laikomos tipinėmis. Neatsižvelgus į tuos skirtumus, gaunamas B metodas. Produktų krepšelių kaina taip pat gali būti įtraukta, jeigu juose yra panašios paslaugos visoje rinkoje. Kitu atveju tų krepšelių kainų palyginimui tinka hedoninis metodas arba modelio kainos skaičiavimo būdas. Tiesiogiai atspindinčių produkciją detaliųjų apimties statistinių rodiklių taikymas turėtų būti B metodas. Ad valorem mokesčiams galima sudaryti kainų indeksus, atspindinčius tiek taikomo procentinio dydžio, tiek pagrindinio turto (kapitalo ar srauto), kuriam tas procentinis dydis yra taikomas, vertės pokyčius. Tai A metodas. Apimties rodiklių, tinkamai atspindinčių produkciją, taikymas turėtų būti B metodas. Tinkamų apimčių rodiklių skirtingiems produktams pavyzdžiai yra tokie: - kai pervedamos lėšos (atliekami mokėjimai ir t. t.), pervedimų skaičius arba apimties rodiklis, pagrįstas pervestomis sumomis, yra B metodas, - kai kalbama apie pinigines lėšas, turėtų sumų, mažintų bendruoju kainų indeksu (kaip apibūdinta 3.5.1 skirsnyje), taikymas laikomas tinkamu apimties rodikliu. Finansinio lizingo atveju į lizingo kainą gali įeiti mokesčiai už paslaugas ir NAFTAP. Jeigu galima atskirti paslaugos kainą nuo NAFTAP, paslaugos kainos elementui mažinti gali būti taikomi atitinkami kainų indeksai, o tai ir yra A metodas. Tačiau produkcijos kainų indeksų taikymas viso lizingo produkcijai mažinti turėtų būti laikomas C metodu, nes jis negali tinkamai išmatuoti NAFTAP produkcijos. Negrąžintų kreditų vertė, sumažinta bendruoju kainų indeksu (kaip apibūdinta 3.5.1 punkte), turėtų būti tinkamas apimties rodiklis B metodui. Kokybės pokyčiai čia yra siejami su suteiktos finansinio lizingo paslaugos kokybe, o ne su kokiu nors pagrindinio turto kokybės pagerinimu. C metodai yra produkcijos kainos arba apimčių rodikliai, atspindintys nedaug finansinių produktų ar paslaugų, sąnaudų metodai arba bendrojo kainų indekso taikymas. 3.6. CPA 66 — Draudimo, išskyrus privalomąjį socialinį draudimą, ir pensijų lėšų kaupimo paslaugos Akivaizdu, kad neįmanoma įgyvendinti suteiktų draudimo paslaugų mažinimo koncepciją remiantis statistiniais duomenimis apie produkcijos kainą. Pagrindinė priežastis yra ta, kad nėra tiesiogiai matomos kainos ar apimties, kuri tikrai reprezentuotų produkciją. Dėl to šiuo atveju laikoma, kad A metodai yra neįmanomi taikyti. Apimties rodiklio metodas, kuris taikomas detaliesiems rodikliams, pvz., polisų įsigijimui ir administravimui bei reikalavimų administravimui, yra B metodas. Toks metodas (kartais laikomas tiesioginiu paslaugų metodu) reikalauja, kad rodikliai būtų labai išsamūs, o tai leidžia atsižvelgti į produktų visumos pokyčius. B metodu taip pat laikomas atidėjimų, pakoreguotų bendruoju kainų indeksu dėl sumažintų reikalavimų (kaip tai aprašyta 3.5.2 skirsnyje), naudojimas. Ne gyvybės draudimui polisų skaičius pagal produktus (namų ūkiai, transporto priemonės, civilinės atsakomybės draudimas ir kt.) ir pirkėjo rūšis taip pat reprezentuoja tinkamą apimčių rodiklį ne gyvybės draudimui ir yra B metodas. Gyvybės draudimui ir pensijų fondams šie metodai yra C metodai. 3.7. CPA 67 — Pagalbinės finansinio tarpininkavimo paslaugos Fiksuotų mokesčių atveju, kai apmokestintai paslaugai yra atskiros kainos, produkcijos einamosiomis kainomis mažinimas GKI yra A metodas, jeigu atspindi kokybės pokyčius, arba B metodas, jeigu kokybės pokyčiai neatspindimi. Paslaugoms, už kurias mokama ad valorem mokesčiai, apimties rodiklių taikymas yra B metodas. Tokiais apimties rodikliais gali būti sandorių skaičius, suskirstytas pagal vertės dydžio klases arba sumažintas sandorių sumas. Pagalbinėms draudimo paslaugoms apimčių rodikliai, pagrįsti draudimo polisų skaičiumi pagal rūšis arba sumažintomis draudimo įmokomis, bendrų įmokų sumų indekso taikymas yra B metodas. 3.8. CPA 70 — Nekilnojamojo turto paslaugos Paslaugoms, už kurias mokamas mokestis, jeigu mokestis yra turto kainos procentinis dydis, tinkamas kainų indeksas turėtų derinti mokesčių procentinių dydžių pokyčius su namų kainų pokyčiais. Tai būtų A metodas. Užuot vadovavusis faktinėmis kainomis, iš nekilnojamo turto agentų galėtų būti prašoma nurodyti pardavimo kainą, pvz., standartinio būsto. Šis tipinių produktų kainos nustatymo būdas irgi yra A metodas, bet tik tuomet, jeigu atitinka šio priedo 2 skirsnyje išdėstytas sąlygas. Pakaitiniais (B metodais) galėtų būti naujų būstų investicijų kainų indekso taikymas arba turto verte (namų kainomis) pagrįstas indeksas. Ne toks geras, bet vis dėlto priskiriamas B metodams, yra skaičiavimas parduotų namų ar notarų sudarytų sandorių, jeigu klasifikuojama pagal namų rūšis (pvz., pagal dydį). Tai daliai, kuri susijusi su gyvenamųjų namų išnuomojimu, VKI informacija paprastai jau turima − tai yra A metodas. Negyvenamųjų namų išnuomojimui GKI, apskaičiuotas remiantis, pvz., biurų patalpų kvadratinio metro nuoma, yra A metodas, jeigu pakanka išsamios informacijos apie įvairias pastatų rūšis ir jų kokybę. Apimčių rodiklių, susijusių su gyvenamojo ir negyvenamojo turto atsargų dydžiu, taikymas kaip alternatyva galėtų būti B metodas. Tokiais atvejais turbūt reikėtų koreguoti pagal išnuomotų (savininkų užimtų) būstų rodiklio pokyčius. C metodu laikomas negyvenamųjų pastatų kainų pokyčių keitimas gyvenamųjų namų VKI, nebent galima įrodyti, kad pagrindinė prielaida yra reali. 3.9. CPA 71 — Mašinų ir įrenginių be operatoriaus ir asmeninių bei namų ūkio reikmenų nuomos paslaugos A metodu šioms paslaugoms turėtų būti duomenų apie faktines nuomos kainas surinkimas. Būtina kontroliuoti pagal sutartį suteiktų paslaugų kokybės pokyčius per tam tikrą laikotarpį. Pastebėtina, kad išnuomoto vieneto kokybės pokyčiai (t. y. ne tik nuomos paslaugos) turėtų atsispindėti paslaugų nuomos apimtyje. Tipinių kainų taikymas, tenkinant šio straipsnio 2 skirsnyje minėtus kriterijus, unikalioms paslaugoms irgi turėtų būti A metodas. Dėl paslaugų, teikiamų tik namų ūkiams, VKI informacija dažnai bus turima, o tuo atveju VKI, koreguoto pagal bazines kainas, taikymas produkcijos mažinimui bus A metodas. Tais atvejais, kai paslaugos yra teikiamos tiek įmonėms, tiek privatiems namų ūkiams, VKI taikymas produkcijos mažinimui bus B metodas. Jei nėra nuomos paslaugų stebimos kainos, faktinio produkto kainų indeksas gali būti laikomas B metodu. 3.10. CPA 72 — Kompiuteriai ir su jais susijusios paslaugos Programinės įrangos paketams A metodas yra mažinimas atitinkamu GKI. Labai svarbi yra tinkama (pvz., pagrįsta hedonika) kokybės koregavimo tvarka. Ne tokie tinkami GKI bus B metodai. JAV indekso, koreguoto pagal valiutų kurso svyravimų poveikius arba pagal įvairius bendrus kainų pokyčius, taikymas programinės įrangos paketams bus B metodas. Tačiau turi būti pasirūpinta, kad atsispindėtų skirtingas naujos programinės įrangos išleidimo laikas JAV ir Europoje. VKI taikymas programinės įrangos paketams yra C metodas produkcijos mažinimui. Individualiam vartotojui pritaikytoms paslaugoms (konsultacijoms kompiuterinės ir programinės įrangos klausimais) būdas, pagrįstas tipinių kainų nustatymu (žr. 2 skirsnį), gali būti išnagrinėtas ir galėtų būti A metodu. Kitu A metodu gali būti būdas, pagrįstas tipinių produktų kainos nustatymu, jei atitinka 2 skirsnio sąlygas. Tipinių produktų kainos nustatymo būdo rezultatas galėtų būti taikomas kaip programinės įrangos, pagamintos savo poreikiams, kainos pakaitinis rodiklis (B metodas), jeigu galima įrodyti, kad pačių pasigamintą programinę įrangą galėjo pagaminti ir išorės bendrovė. Programuotojų paslaugų (skaičiuojamų vienai dienai) nuomai kaip B metodas gali būti taikoma tarifikacija. Atsižvelgiant į kokybės pokyčių tempo skirtumus, kompiuterinės įrangos indekso taikymas programinės įrangos mažinimui yra C metodas. 3.11. CPA 73 — Mokslinių tyrimų ir taikomosios veiklos paslaugos Moksliniams tyrimams ir taikomajai veiklai A metodo nėra. Nei duomenų apie faktines produkcijos kainas surinkimas iš tyrimo institutų, nei tipinės kainos neturi prasmės, kadangi neįmanoma per du iš eilės einančius laikotarpius nurodyti atliktų tų pačių mokslinių tyrimų ir taikomosios veiklos kainos. Rinkos produkcijos atveju, tarifikacija arba valandinis atlyginimas (žr. 2 skirsnį) yra B metodai. Mokslinių tyrimų ir taikomosios veiklos ne rinkos dalis yra kolektyvinės paslaugos (žr. ESA95, 3.85 punktą). Žiūrėti CPA 75 3.13 skirsnį, kur apibrėžiami A, B ir C metodai kolektyvinėms paslaugoms apibūdinti. 3.12. CPA 74 — Kitos verslo paslaugos 3.12.1. CPA 74.11 — Juridinės paslaugos Tipinėms paslaugų rūšims, kurios dažniausiai teikiamos namų ūkiams, pvz., namų pirkimo sutarčių sudarymas, testamentų surašymas, vedybų sutartys ir kt. (notarinės paslaugos), dažnai būna nustatyti fiksuoto dydžio tarifai, kuriuos neretai apima VKI. Indeksas, einantis po tų tarifų, gali būti laikomas A metodu. Be to, šioms tipinėms paslaugoms apimčių rodiklių surinkimas (pasirašytų sutarčių skaičius ir pan.) bus B metodas, nebent nustatoma, kad tas metodas leidžia atlikti tų rodiklių koregavimus, atsižvelgiant į kokybės pokyčius. Dalis suteiktų juridinių paslaugų yra susijusi su pastatų kaina ir yra dalis perleidimo išlaidų perkant turtą. Tai reiškia, kad tų pastatų kainų ar apimčių indeksas galėtų būti pakaitiniu rodikliu juridinių paslaugų kainai ar apimčiai. Kai mokamas fiksuotas mokestis, pakanka sekti to mokesčio pokyčius per tam tikrą laiką. Kai mokestis yra procentinis pastato kainos dydis, kainų indeksas turėtų būti mokesčio procentinio dydžio pokyčių ir pastato kainos pokyčių derinys. Abiem atvejais tai bus B metodas, kadangi kokybės pokyčius sunku užfiksuoti. Įmonėms teikiamoms paslaugoms šioje rinkoje yra du pagrindiniai kainų mechanizmai: advokatai gali būti samdomi pagal sutartį už valandinį ar fiksuotą atlyginimą. Pirmojo mechanizmo atveju, tarifikacijos ar valandinio atlyginimo būdai gali būti taikomi kaip B metodai. Antrajam (paslaugos pagal sutartį už fiksuotą atlyginimą) A metodu galėtų būti atidus sutarčių kainų sekimas, pvz., pagal tipinių kainų nustatymo būdą (žr. šio priedo 2 skirsnį), jeigu sutartys buvo vienarūšės. Tipinių produktų kainos nustatymo būdas taip pat galėtų tikti būti ir A metodu, jei atitinka šio priedo 2 skirsnio kriterijus. 3.12.2. CPA 74.12 — Apskaitos, buhalterinės ir audito paslaugos, konsultavimo mokesčių klausimais paslaugos Apskaitos paslaugoms A metodu turėtų būti mažinimų, pagrįstų svarbiausių paslaugų sutarčių kainomis, numatytomis sutartyje su apskaitininkais, sudarymas, pvz., tipinių kainų nustatymo būdo taikymas (žr. šio priedo 2 skirsnį). Būtinai reikėtų nuolat stebėti įkainotas paslaugas, kad būtų užtikrinta, jog dėl išorinės įtakos, pvz., tokios kaip teisės aktais numatyti apskaitos standartų pasikeitimai ar apskaitos reikalavimų pasikeitimai (pvz., mokesčių deklaracijos), neatsirastų didelių pokyčių matuojamoje produkcijoje arba produkcijos kokybės pokyčiuose. A metodas yra ir tipinių produktų kainos nustatymo būdas. Kiekybės rodiklių, pvz., tokių kaip užpildytų mokesčių deklaracijų skaičius (suklasifikuotas pagal daugelį kategorijų), taikymas daliai pramonės būtų B metodas. Tarifikacijos ar valandinių atlyginimų taikymas turėtų būti B metodu, kadangi jame nėra kai kurių našumo pokyčių. 3.12.3. CPA 74.14 — Verslo ir valdymo konsultacijų paslaugos Šioms paslaugoms A metodu būtų duomenų apie faktines sutarčių kainas surinkimas. Teks kontroliuoti sutarčių kokybės pokyčius per tam tikrą laiką. Duomenų apie tipinių produktų kainų nustatymą surinkimas galėtų būti alternatyva duomenų apie faktines kainas surinkimui, o toks metodas irgi būtų A metodas, jei jis atitinka šio priedo 2 skirsnio kriterijus. Paslaugoms, suteiktoms atlyginimo už valandą pagrindu, tarifikacija ar valandinis atlyginimas galėtų būti naudojamas B metodui parengti. Kaip pakaitinio rodiklio faktinės produkcijos kainos indekso taikymas juridinėms, apskaitos, buhalterinėms, audito paslaugoms ir konsultavimo mokesčių klausimais veikloms būtų B metodas (dėl šių skirtingų paslaugų bendrų sąnaudų veiksnių). 3.12.4. CPA 74.15 — Vadybinės kontroliuojančių bendrovių paslaugos Dėl šios paslaugų kategorijos ypatumo A metodo nėra. Kaip išimtis, B metodas yra išsamaus sąnaudų metodo taikymas tuo pačiu būdu, kuris taikomas kolektyvinėms paslaugoms ir yra apibūdintas šio priedo 3.13 skirsnyje. 3.12.5. CPA 74.2 — Architektūros, inžinerijos ir susijusių techninių konsultacijų paslaugos Tipinių produktų kainos nustatymas yra A metodas, jeigu jis atitinka šio priedo 2 skirsnio sąlygas. Tarifikacijos ar valandinio atlyginimo taikymas gali būti laikomas B metodu. Naudingųjų iškasenų žvalgymui yra galimybė naudoti apimties matą, pavyzdžiui, padarytų bandomųjų gręžinių skaičių, ar išžvalgytą vietovę, nors tai reikėtų suklasifikuoti pagal naudingų iškasenų rūšis arba žvalgymo metodus, kad tai būtų galima laikyti B metodu. 3.12.6. CPA 74.4 — Reklamos paslaugos Reklamos paslaugos susideda iš dviejų skirtingų ir svarbių paslaugų. Apskritai kalbant, tai yra talpinimas, t. y., reklaminės erdvės pardavimas bet kuriose žiniasklaidos priemonėse; ir kūrimas, t. y., atmetus susijusias sąnaudas, pvz., filmų gamybos ar fotografavimo paslaugų. Talpinimui A metodas yra duomenų apie faktines sutarčių kainas surinkimas, pvz., tokių kainų, kaip vienos sekundės reklamos kaina televizijos eteryje, pusės puslapio dydžio laikraštinio skelbimo kaina, vieno kvadratinio metro reklamos stenduose kaina ar nuorodos tinklalapyje kaina, taikymas. Svarbu, kad kaip į kokybės aspektą būtų atsižvelgiama į reklamos žiūrėtojų skaičių. Bent šiek tiek dėmesio turėtų būti skirta koregavimui pagal labiausiai žiūrimo laiko skirtingumą. Tipinių produktų kainos nustatymas irgi bus A metodas, jeigu jis atitinka šio priedo 2 skirsnio sąlygas. Galėtų būti naudojami ir kiekybės matai, bet juos reikėtų labai išsamiai ir reprezentatyviai kompiliuoti su įvertintais kokybės pokyčiais, kad tai būtų A metodas. Kūrimui A metodą galėtų sudaryti sutarčių kainos, tačiau reikėtų pasirūpinti surinktų duomenų apie kainas paaiškinimu, kad būtų užtikrinta, jog į kainas nėra įtrauktos produkcijos sąnaudos. Tipinių produktų kainos nustatymo būdas galėtų būti laikomas A metodu, jeigu jis atitinka šio priedo 2 skirsnio kriterijus. Tarifikacija arba valandinis atlyginimas yra B metodai. 3.12.7. CPA 74.5 — Naujo personalo atrankos ir tarnybos parūpinimo paslaugos Kai už darbuotoją moka įdarbinimo agentūra, B metodais laikomi metodai, pagrįsti pasamdyto personalo darbo užmokesčio lygio indeksais. A metodas apimtų našumo ir kokybės koregavimus bei atspindėtų administracines išlaidas, nustatytas įdarbinimo agentūros. Sutarčių kainos, apimančios specifinės rūšies darbuotojų kainas, tada galėtų būti A metodais, jei yra tinkamai įvertinti kokybės pokyčiai. Tipinių produktų kainos nustatymas irgi galėtų būti A metodu, jeigu atitinka šio priedo 2 skirsnio kriterijus. Tais atvejais, kai taikomi darbo užmokesčio procentiniai dydžiai ir, išskyrus šį atvejį, taikomos klasifikacijos, rodikliai turėtų būti derinami su informacija apie atlyginimų procentinius dydžius. Jei informacijos apie procentinius dydžius nėra, tuomet B metodu galėtų būti laikomi darbo užmokesčio rodiklio indeksai. 3.12.8. CPA 74.6 — Tyrimo ir apsaugos paslaugos A metodu galėtų būti duomenų apie faktines sutarčių kainas surinkimas. Paslaugos, suteiktos pagal šias sutartis, turėtų būti atidžiai stebimos, kad prireikus būtų kontroliuojami kokybės pokyčiai. Tipinių produktų kainos nustatymo būdo taikymas irgi galėtų būti A metodas pagal šio priedo 2 skirsnio sąlygas. Toms paslaugoms, kurios teikiamos mokesčio už vieną valandą pagrindu, tarifikacija ar valandinis atlyginimas galėtų būti naudojami B metodui parengti. Apsaugos paslaugoms naudingais apimčių rodikliais galėtų būti priežiūros arba saugojimo žmogaus-valandos ir patarnavimų ar aptarnautų klientų skaičius, kai buvo naudojamasi privačių seklių paslaugomis. Jei pakankamai tinkami, šie apimčių rodikliai gali būti laikomi B metodais. 3.12.9. CPA 74.7 — Pramoninio valymo paslaugos Tokioms namų ūkiams teikiamoms paslaugoms, kaip langų ir kaminų valymas, galėtų būti taikoma informacija apie vartojimo kainas: tai būtų A metodas namų ūkio vartojimui ir B metodas tarpiniam vartojimui. Valymo paslaugoms galėtų būti taikomi išvalytų įstaigų plotų (kvadratiniais metrais) ar panašūs rodikliai. Jei jų nėra, gali būti padaryta prielaida, kad atliktinų valymo darbų apimtis yra proporcinga visam įstaigos plotui, arba kitokios panašios prielaidos. 3.12.10. Likusios CPA 74 paslaugos Toms CPA 74 paslaugoms, kurios nėra išvardytos 3.12.1-3.12.9 skirsniuose, klasifikacija į A, B ir C metodus gali būti nustatyta vadovaujantis bendraisiais tinkamų metodų kriterijais, kaip tai išsamiai išdėstyta Sprendime 98/715/EB. Apskritai metodai, pagrįsti faktinėmis (sutarties) kainomis ar modelio kainomis (pagal šio priedo 2 skirsnio sąlygas), yra A metodai. Jei už paslaugas mokama mokesčio už valandą pagrindu, tarifikacijos ar valandos įkainiai gali būti B metodai. Sąnaudų metodai yra C metodai. 3.13. CPA 75 — Valstybės valdymo paslaugos ir bendroji ekonominė bei socialinė bendruomenės politika Individualios paslaugos Vieninteliai metodai, galintys atitikti A ir B metodams keliamus kriterijus, individualioms paslaugoms yra produkciją matuojantys metodai. Sąnaudų metodai yra C metodai. Produkcijos rodiklio metodas yra A metodas, jei rodikliai atitinka šiuos kriterijus: - jie apima visas paslaugas, kurias gamintojas pagamina ir teikia išorės vartotojams ir tik jiems; veikla, kuri faktiškai yra pagalbinė pagrindinės produkcijos atžvilgiu, neturėtų būti įskaitoma, - jie turėtų būti pasveriami pagal kiekvienos produkcijos sąnaudos rūšis baziniais metais, - jie turi būti kuo išsamiau apibrėžti, - jiems turi būti atliekami kokybės koregavimai. Jei ne visiškai atitinka kriterijus, pavyzdžiui, jei išsamumo lygis galėtų būti pagerintas arba jeigu neatsižvelgiama į kokybės pokyčius, toks metodas tampa B metodu. Jeigu apimties rodiklio metodas iš tikrųjų nepamatuoja produkcijos, bet greičiau pamatuoja sąnaudas, veiklą ar rezultatą (nebent jei rezultatas gali būti aiškinamas kaip produkcija, kuriai atliktas kokybinis koregavimas), ir (arba) jeigu produkcija nėra tipinė, toks metodas yra C metodas. Kolektyvinės paslaugos CPA 75 skyriuje dauguma paslaugų bus kolektyvinės paslaugos. Kolektyvinėms paslaugoms metodų klasifikacija yra maždaug tokia pati, kaip ir individualioms paslaugoms, tačiau yra šios dvi svarbios išimtys, atsiradusios dėl to, kad sunku apibrėžti kolektyvinių paslaugų apimtis: - kolektyvinėms paslaugoms sąnaudų metodai yra B metodai, - veiklos apimčių rodiklių taikymas yra B metodas. Vienintelio sąnaudų apimties rodiklio taikymas nėra B metodas: jeigu būtų naudojami sąnaudų metodai, jie turėtų įvertinti atskirai kiekvienos rūšies sąnaudų apimtį, atsižvelgiant į sąnaudų kokybės pokyčius, o visų pirma, į kompensaciją darbuotojams. Neturėtų būti taikomi jokie papildomi koreguotų apimčių sumos našumo ar kokybės koregavimai. 3.14. CPA 80 — Švietimo paslaugos Bet kuris A ar B metodas turi tenkinti tokius bendruosius kriterijus: - visiška ar beveik visiška aprėptis, - bent jau šių kategorijų stratifikacija: ikimokyklinis, pradinis, žemesnysis vidurinis, aukštesnysis vidurinis (bendrasis (profesinis)), aukštasis (universitetinis (kitoks)) ir kitoks išsilavinimas. Aukštojo išsilavinimo kursų atveju turėtų būti stratifikacija pagal dalyką (pavyzdžiui, atskiriant mokslinius ir medicinos kursus nuo dailės kursų). Rinkos paslaugos. A metodas yra produkcijos mažinimas tinkamu kiekvienos švietimo paslaugos rūšies GKI. Dėl kainų indeksų turėtų būti atsižvelgta į suteiktos paslaugos kokybę bei turėtų būti atlikti patikrinimai užtikrinant, kad taikomos bazinės kainos (t. y. įskaitant visas produktams taikytas subsidijas). B metodas yra atitinkamų VKI, pakoreguotų pagal įvertinimą bazinėmis kainomis ir atspindinčių suteiktos paslaugos kokybę, taikymas. Jeigu šie metodai rinkos paslaugoms nėra įmanomi pritaikyti, priimtina naudotis A ir B produkcijos rodiklio metodais, toliau aprašytais ne rinkos paslaugoms. Bet kuris sąnaudomis pagrįstas metodas būtų laikomas C metodu. Ne rinkos paslaugos. Kadangi kainų nėra, vieninteliu A metodu ne rinkos produkcijai yra mokinių valandų, atitinkamai pakoreguotų atsižvelgiant į kokybę, taikymas pagal anksčiau minėtą stratifikacijos suskirstymą. B metodas yra mokinių valandų taikymas reikalaujamo išsamumo lygmeniu, nedarant jokių koregavimų dėl kokybės. Mokinių skaičiaus kaip pakaitinio rodiklio taikymas, užuot taikius mokinių valandas, šiems metodams yra priimtinas tada, jeigu galima parodyti, kad valandų suma, kurias mokiniai praleido mokydamiesi, yra pakankamai pastovus dydis. Tai yra skatinama aukštajame moksle ir nuotoliniame mokymesi. Bet kuris sąnaudomis pagrįstas metodas laikomas C metodu, kaip ir bet kuris metodas, kuris nenaudoja minimalaus stratifikacijos suskirstymo, arba kuris ne visiškai aprėpia sektorių. Mokytojo valandų taikymas irgi turėtų būti laikomas C metodu. 3.15. CPA 85 — Sveikatos priežiūros ir socialinės paslaugos 3.15.1. CPA 85.11 — Ligoninių paslaugos Rinkos produkcija A metodas yra ligoninių rinkos produkcijos mažinimas atitinkamu GKI. VKI taikymas irgi yra A metodas, jeigu kainos yra užfiksuotos įskaitant tam tikras kompensacijas, o indeksas yra pakoreguotas pagal bazines kainas (tuo atveju, jeigu yra taikomos subsidijos produktams). Jeigu kainos yra užregistruotos grynos, VKI taikymas yra C metodas. Ne tokio tinkamo GKI taikymas priskiriamas B metodui. Produkcijos rodiklių metodai, kurie yra toliau klasifikuojami kaip A ar B metodai, irgi yra taikomi rinkos produkcijai. Ne rinkos produkcija Kad būtų atsižvelgta į kintamą skirtingų klasių ar paslaugų sudėtingumą, būtina atskirti CPA 85.11 skyriuje išvardytų ligoninių paslaugų skirtingas rūšis. Visais atvejais sąnaudų metodai laikomi C metodais. a) Bendrosiose ir specializuotose ligoninėse teikiamos paslaugos pacientams A metodas yra visapusiškai pagal kokybę pakoreguoti apimčių rodikliai, pagrįsti susijusių diagnozių grupių (SDG) klasifikacija. Jeigu SDG apima pokyčius kompleksiniame gydyme, laikoma, kad tenkinami B metodo reikalavimai. Metodai, kuriuose taikomas Tarptautinis ligų klasifikatorius (TLK) išrašymams iš ligoninės klasifikuoti, irgi gali būti B metodas, jeigu diagnozės būtų įrašomos labai išsamiai ir būtų naudojami tinkami kainų svoriai. Pradinių produkcijos rodiklių, tokių kaip paprastas išrašymų iš ligoninės skaičius, priskiriamas C metodams. b) Ligoninių psichiatrinės paslaugos Čia taip pat A metodai yra išsamūs SDG pagrįsti statistiniai rodikliai su visapusišku kokybės koregavimu ir atitinkamais kainų svoriais. SDG pagrįsti statistiniai rodikliai, kurie yra tik iš dalies pagrįsti kokybės koregavimais, laikomi B metodais. Šiek tiek silpnesnis metodas, tačiau vis dėlto priskirtinas B metodams, yra ligonių dienos (stacionarinio gydymo dienos), pasvertos pagal slaugos lygį, kartu taikant tipinių sąnaudų informaciją. Visi produkcijos metodai, kuriuose slaugos lygiai neatskiriami, klasifikuojami kaip C metodai. c) Reabilitacinės paslaugos reabilitaciniuose centruose (reabilitacinėse ligoninėse) SDG, visapusiškai atsižvelgiantys į kokybės pokyčius, yra A metodai. Jeigu kokybės pokyčiai užfiksuoti tik iš dalies, SDG pagrįsti produkcijos rodiklių metodai klasifikuojami kaip B metodai. B metodas yra ir tada, kai taikomos ligonių dienos pagal slaugos lygį. Jei galima įrodyti, kad skirtingos reabilitacinės paslaugos yra santykinai vienarūšės, tada kaip B metodas gali būti priimtas paprastas ligonių dienų skaičius. d) Slaugos paslaugos (su medicinine priežiūra) Rekomenduojamas A metodas yra pagal kokybę koreguotos ligonių dienos, atsižvelgiant į slaugos lygį. Skirtingi slaugos lygiai gali būti užfiksuoti tiesiogiai, taikant klasifikacijas, arba netiesiogiai, grupuojant institucijas, teikiančias to paties lygio slaugą. Nekoreguotos ligonių dienos pagal slaugos lygius atitinka B metodo reikalavimus. Tais atvejais, kai paslaugos yra santykinai vienarūšės, kaip B metodas gali būti priimtas paprastas ligonių dienų skaičius. 3.15.2. CPA 85.12 — Medicininės praktikos paslaugos Rinkos produkcija A metodas yra GKI taikymas. VKI taikymas irgi yra A metodas, jeigu kainos yra užfiksuotos įskaitant tam tikras kompensacijas. VKI, kuriuose yra užfiksuotos grynosios kompensuotos sumos, yra C metodas. Visi ne rinkos produkcijos metodai, toliau klasifikuojami kaip A ar B metodai, irgi yra tinkami. Ne rinkos produkcija Bendrosios praktikos gydytojų teikiamos paslaugos turi būti atskirtos nuo specialistų teikiamų paslaugų. a) Bendrosios praktikos gydytojų paslaugos A metodas yra konsultacijų pagal gydymo rūšis skaičius, koreguotas pagal kokybės pokyčius. Pakaitinio rodiklio atveju svoriai ar vien tik dalinis konsultacijų pagal gydymo rūšis skaičiaus kokybės koregavimas yra B metodas. Kaip B metodas gali būti priimtinas ir paprastas konsultacijų skaičius, jeigu skirtingos gydymo rūšys yra pakankamai vienarūšės reikalavimų šaltiniams atžvilgiu (paprasti sąnaudų svoriai). b) Medicinos specialistų paslaugos Pirmųjų apsilankymų skaičius, suskirstytas pagal specialistų rūšis ir gydymo rūšis, koreguotas atsižvelgiant į kokybę ir pasvertas atitinkamais kainų svoriais, yra A metodas. Tas pats rodiklis be kokybės koregavimo bus B metodas. Jeigu negalima atskirti gydymo rūšies, pirmųjų apsilankymų skaičius nėra tinkamas statistinis rodiklis. Pagal šias sąlygas visas apsilankymų skaičius yra laikomas B metodu. B metodui yra privalomas specialistų atskyrimas. 3.15.3. CPA 85.13 — Stomatologinės praktikos paslaugos Dauguma stomatologinių paslaugų yra rinkos paslaugos. A metodas yra VKI, koreguoto pagal bazines kainas ir kokybės pokyčius, taikymas. Kainos turi būti užfiksuotos įskaitant kompensacijas, o VKI privalo būti apskaičiuotas pakankamai išsamiu lygiu. Jeigu kainos yra užfiksuotos be kompensacijų, VKI taikymas yra C metodas. Produkcijos statistinio rodiklio metodas, atitinkantis A metodo reikalavimus, yra pagal kokybę koreguotas gydymų skaičius pagal gydymo rūšis. Medicinos specialistų atveju pirmųjų apsilankymų skaičius gali būti fiktyvus, rodant užbaigtų gydymų skaičių. Pirmųjų apsilankymų skaičius pagal gydymo rūšis (nekoreguotas dėl kokybės pokyčių) yra B metodas. Jei neįmanoma atskirti gydymo rūšių, nėra prasmės skaičiuoti tik pirmuosius apsilankymus. Šiomis sąlygomis visas konsultacijų (apsilankymų) skaičius laikomas B .metodu. 3.15.4. CPA 85.14 Kitos žmonių sveikatos priežiūros paslaugos ir CPA 85.15 — veterinarijos paslaugos Beveik visos šios paslaugos yra teikiamos kaip rinkos paslaugos, todėl rekomenduojamas metodas yra atitinkamo VKI komponento taikymas. Jei atliekamas bazinių kainų koregavimas, tai yra A metodas, jeigu ne — B metodas. 3.15.5. CPA 85.31 — Socialinės paslaugos, susijusios su apgyvendinimu Rinkos produkcijos mažinimas atitinkamu VKI komponentu (koreguotu pagal bazines kainas) yra A metodas. A metodo reikalavimus atitiks ir užimtos dienos pagal įstaigos rūšis, visapusiškai pakoreguotos pagal kokybės pokyčius. Jeigu kokybės koregavimai nedaromi, gaunamas B metodas. Be to, bendras užimtų dienų skaičius gali būti klasifikuojamos kaip B metodas. 3.15.6. CPA 85.32 — Socialinės paslaugos, nesusijusios su apgyvendinimu Tuo mastu, kiek šios paslaugos yra rinkos paslaugos, atitinkamo VKI komponento, koreguoto pagal bazines kainas, taikymas yra A metodas. Be šio VKI vertės koregavimo gaunamas B metodas. Asmenų, gaunančių priežiūros paslaugas pagal priežiūros lygį, skaičius yra A metodas ne rinkos produkcijai. Bendro asmenų, gaunančių priežiūros paslaugas, skaičiaus taikymas yra laikomas B metodu. 3.16. CPA 90 — Nuotėkų ir atliekų šalinimo, sanitarinių sąlygų užtikrinimo ir kitos panašios paslaugos A metodai apima tinkamo GKI taikymą ten, kur jie yra prieinami, bei produkcijos apimties rodiklius (pvz., surinktų atliekų kiekis tonomis), koreguotus pagal tam tikras kokybines paslaugos savybes, pvz., surinkimo reguliarumą ir specialių atliekų apdorojimą (pvz., toksiškų atliekų). B metodai apima išsamių VKI taikymą tiek namų ūkių, tiek ir įmonių vartojimui (ten, kur paslaugų įmonėms kainos yra panašios į paslaugas namų ūkiams). Ne rinkos paslaugoms produkcijos apimties statistinių rodiklių taikymas turėtų būti laikomas B metodu, jeigu tie rodikliai pakankamai gerai apima visumą ir yra pakankamai išsamūs. 3.17. CPA 91 — Kitos, niekur kitur nepriskirtų narystės organizacijų, paslaugos Čia A metodas yra išsamios informacijos, suklasifikuotos į smulkias detales ir pasvertos pagal teikimo kainas, apie nariams faktiškai suteiktų paslaugų teikimą gavimas. Pavyzdžiui, profesinė organizacija, teikianti nariams juridinio konsultavimo, konferencijų rengimo, egzaminavimo ir akreditacijos paslaugas, turėtų pateikti duomenis apie kiekvieną iš šių veiklos rūšių, o religinė organizacija turėtų pateikti duomenis apie tai, kaip lankomasi teikiant paslaugas arba apie suteiktų paslaugų skaičių. B metodas yra narių skaičiaus kaip pakaitinio rodiklio produkcijai taikymas, bet turi būti užfiksuotos skirtingos narystės rūšys, jeigu suteikiamos žymiai besiskiriančios teisės gauti paslaugas, ir turi būti aišku, kad vidutinis narių paslaugų vartojimas kasmet keičiasi nežymiai. 3.18. CPA 92 — Poilsio organizavimo, kultūrinės ir sportinės paslaugos Žiūrovams teikiamos paslaugos A metodas tik namų ūkiams suteiktoms paslaugoms yra išsamaus VKI, koreguoto pagal bazines kainas kaip parduotų bilietų vertės mažinimo, taikymas. Metodas turėtų būti taikomas, atsižvelgiant į bilietus su nuolaidomis bei į kitas didelę įtaką kokybei turinčias savybes (pavyzdžiui, nemokamos programos ar bilietų užsakymai telefonu). B metodai šiuo atveju yra VKI taikymas tokioms paslaugoms, kurios teikiamos ir įmonėms (jei galima įrodyti, kad tai yra pagrįsta prielaida), arba parduotų bilietų skaičiaus, suklasifikuoto pagal vietų rūšis, bei vaidinimų, kaip apimties mato, skaičiaus taikymas. Tuo atveju, jeigu duomenų apie bilietus nėra, kaip B metodas gali būti vaidinimų skaičiaus taikymas. Bibliotekos Bibliotekoms A metodas yra produkcijos duomenų apie leidinių išdavimus (suklasifikuotus pagal pagrindines vieneto rūšis) suderinimas su apsilankymų duomenimis, koreguotais pagal kokybės veiksnius, pvz., turimos informacinės medžiagos asortimentas. Tokį derinį geriausiai galima gauti naudojant sąnaudų svorio metodą. Bet kurios suteiktos rinkos paslaugos turi būti išmatuotos pardavimų verte, mažinta atitinkamu kainų indeksu. Bibliotekoms B metodas yra išdavimo duomenų taikymas (suklasifikuotas pagal pagrindinių vienetų rūšis) kaip bibliotekos visos produkcijos statistinis rodiklis. Azartinių žaidimų ir lažybų paslaugos A metodas azartinių žaidimų ir lažybų paslaugoms yra tiesioginis mokesčių už paslaugas duomenų mažinimas tų paslaugų kainų indeksu, padarius atitinkamus koregavimus pagal kokybės pokyčius. B metodas lažyboms yra sudarytų lažybų skaičius, prilyginamas apimties statistiniam rodikliui. Kiekviena lažybų vieta (telefonu, internetu, parduotuvėse) turėtų būti atskirta, o (idealiu atveju) skirtingos žaidimų rūšys turėtų būti atskirtos apskaičiuotais svoriais, pateikiant visos lažybų apimties baziniu laikotarpiu proporciją. B metodas kazino yra duomenų apie lankytojų skaičių taikymas. Kino filmų, radijo ir televizijos paslaugos B metodas filmų ir televizijos (radijo) programų produkcijai yra duomenų apie tam tikro modelio produktų kainas (pvz., pusvalandžio trukmės vietinės televizijos komedija, valandos trukmės radijo dokumentika) surinkimas, arba programų skaičiaus duomenų, suklasifikuotų pagal pagrindines programų kategorijas ir pasvertų pagal jų vertės dalį visose programose kartu paėmus, taikymas. Naujienų agentūros A metodas yra modelio kainų skaičiavimo metodo, pagrįsto naujienų tarnybos prenumerata, taikymas. Modelio kainų skaičiavimo metodas turėtų atitikti bendruosius principus, išdėstytus šio priedo 2 skirsnyje. B metodas naujienų agentūroms yra kiekybės ir kokybės rodiklių, kuriuos naudoja pačios firmos produkcijai matuoti, taikymas tol, kol tie rodikliai gali būti pagrįstai palyginti visoje pramonės šakoje ir yra pastovūs, apibūdinant nuosekliais laikotarpiais. Sporto paslaugos A metodai čia yra išsamaus VKI duomenų, pakoreguotų pagal bazines kainas, taikymas arba parduotų bilietų skaičiaus, suskirstyto pagal bilietų rūšis, ir, jeigu įmanoma, vykusią veiklą, taikymas. Turėtų būti atlikti koregavimai pagal paslaugų kokybę, o už renginį mokantys žiūrovai turėtų būti skaičiuojami atskirai nuo dalyvių. B metodas yra parduotų bilietų, kurie nėra pakankamai suskirstyti, kad atspindėtų skirtingas paslaugų rūšis, taikymas arba metodai, taikantys ne visiškai reprezentuojančių veiklą išsamių VKI duomenis. 3.19. CPA 93 — Kitos paslaugos Šis produktų skyrius apima labai platų paslaugų spektrą; pagrindinės į šį skyrių įtrauktos paslaugos aptariamos toliau. Skalbimo ir sausojo valymo paslaugos Paslaugų, skirtų namų ūkiams, atveju galėtų būti VKI duomenų apie šias paslaugas (savitarnos skalbyklos naudojimo išlaidos, tipinių daiktų sauso valymo išlaidos). Paslaugų, skirtų įmonėms, atveju dažnai taikomi sutartiniai santykiai, o tinkami apimčių rodikliai gali būti ir išskalbtų skalbinių kilogramų skaičius arba tipinių skalbimų skaičius. Ir VKI, ir apimčių duomenų taikymas yra laikomi B metodais. Kirpyklų paslaugos Šis produktas beveik visuomet teikiamas tik namų ūkiams ir yra užfiksuotas VKI. Geriausias metodas yra naudoti produkto tipo kainą tais atvejais, kai yra standartinis reprezentatyvus produktas, pvz., šampūnas ir kirpimas. VKI duomenų taikymas reprezentuoja A metodą, jeigu daromas koregavimas pagal bazines kainas. Laidojimo paslaugos Šis produktas yra teikiamas išskirtinai namų ūkiams ir yra užfiksuotas VKI. Tai yra standartiniai pramonės šakos produktai, dėl to kainos nustatymas nesudėtingas, o VKI duomenų taikymas reprezentuoja A metodą, jeigu koreguojama pagal bazines kainas. Kitos paslaugos Jos apima paslaugų įvairovę, kurių dauguma yra teikiamos kaip standartiniai produktai (grožio procedūros, pažinčių agentūros, astrologai, prostitutės), kurios gali būti įkainotos skirtingais laikotarpiais ir parengtas kainų indeksas. Šių standartinių produktų taikymas turėtų būti A metodu, jeigu buvo atsižvelgta į visus kokybės poveikius, o jei ne — tai bus B metodas. 4. A, B ir C METODAI KAI KURIOMS SANDORIŲ KATEGORIJOMS 4.1. Tarpinis vartojimas Tarpiniam vartojimui mažinti taikomas A metodas tenkina tokius kriterijus: - mažinimas atliekamas pagal kiekvieną produktą, - vietinės gamybos produktai ir importuoti produktai yra mažinami atskirai, - taikoma tikroji tarpinio vartojimo kaina arba taikomi kitame skirsnyje apibūdinami vietinės gamybos produktams skirti A metodai, apibrėžti kiekvienam produktui (atsižvelgiant į skirtingą vertės nustatymo bazę), ir A metodai importuojamiems produktams. Gali nebūti galimybės B metodais atskirti vietinės gamybos produktus nuo importuotų produktų arba taikomi tie metodai, kurie tiems produktams yra klasifikuojami kaip B metodai. Jeigu tarpinis vartojimas yra mažinamas suvestiniu lygmeniu, išsamiai neapibūdinant produktų, tai yra C metodas. Be to, jeigu taikomi mažinimo metodai, kurie klasifikuojami tiems produktams kaip C metodai, tarpiniam vartojimui jie irgi yra C metodai. 4.2. Prekių eksportas ir importas Metodai turėtų būti pagrįsti viso eksporto ir importo kainų indeksų, pakoreguotų pagal kokybę, taikymu. Kainų indeksai turėtų atitikti produktų klasifikatorių, taikytą mažinant vertės duomenis. Jų įvertinimas turėtų derėti su tuo įvertinimu, kuris naudojamas galiojusių kainų duomenims, t. y. FOB eksportui, ir arba FOB, arba CIF importui. Kainų mažinimas kainų indeksų pagalba, kurie tinkamai neatspindi kokybės pokyčių, turėtų būti laikomas B metodais. Produktų grupėms, kurios, laikui bėgant, yra pakankamai vienarūšės, VVI gali būti taip pat laikomas B metodu. Kad būtų galima nustatyti VVI tinkamumą, reikia ne tik paprasčiausiai pasikliauti supratimu apie kokios nors tam tikros prekių grupės turinį, bet ir patikrinti VVI svyravimą. GKI tinkamumas turi būti įvertintas kiekvienu konkrečiu atveju, kol juos bus galima laikyti tinkamais. Pirmiausia turėtų būti pakankama naudojamų indeksų aprėptis. Ten, kur vidaus ir importo rinkoje kainos yra panašios dėl konkurencijos, tiesioginis GKI taikymas gali būti laikomas tinkamu, nes bus nedidelis kainų skirtumas. Ten, kur rinkos sąlygos yra tokios, kad vidaus kainos pakankamai neatspindi importuotų ar eksportuotų prekių kainų, GKI reikia koreguoti taip, kad atspindėtų tuos skirtumus, kol jie galės būti laikomi tinkamais B metodais. Jeigu valiutų kurso svyravimai yra vienintelis veiksnys, darantis įtaką importo ir eksporto kainoms, tada GKI reikėtų koreguoti, kad jis būtų laikomas B metodu. Tais atvejais, kai kainas veikia kiti veiksniai, reikėtų kur kas sudėtingiau pakoreguoti GKI, kad jie būtų laikomi tinkamais. Užsienio šalies eksporto kainų naudojimas importo mažinimui yra B metodas ten, kur yra tikra produkto aprėptis ir, kur būtina, buvo atlikti visų abiejų šalių kainų valiutų kurso svyravimų ir kitų pokyčių koregavimai. C metodai turėtų apimti VVI taikymą nepakankamai vienarūšėms produktų grupėms. 4.3. Paslaugų importas ir eksportas Tinkami metodai paslaugų eksporto ir importo kainų ir apimčių įvertinimui turėtų atspindėti metodus, apibrėžtus kiekvienos iš šių paslaugų produkcijai. Tačiau ten, kur buvo rekomenduoti kainų indeksai, šie turėtų atspindėti mokėtas faktines eksporto ar importo kainas tais atvejais, kai yra taikomi paslaugų eksporto ir importo mažinimui. Nerezidentų (asmenų ar valdžios sektorių) išlaidų vidaus teritorijoje atveju, jie turėtų būti sumažinami taikant VKI, kuriuose yra produktų, kuriuos perka nerezidentai, kad būtų A metodu. Jeigu taikomas VKI, turintis siauresnę ar platesnę produktų aprėptį, negu nerezidentų pirktieji, tai bus B metodas. Vidaus rezidentų (asmenų ar valdžios sektorių) užsienyje išlaidų atveju, išsamaus ir tinkamo lankomos šalies VKI naudojimas, pakoreguotas pagal valiutų keitimo kursą, turėtų būti laikomas A metodu. B metodas būtų tokio užsienio šalies VKI, kuris apima daugiau ar mažiau produktų, taikymas. Prekybos atveju, kuri laikoma prekybine veikla, yra tinkami didmeninės ir mažmeninės prekybos maržų klasifikacijos metodai. 4.4. Vertybių įsigijimas, atėmus netekimus A metodas, taikytinas vertybių gamybai nesant tinkamo vertybes gaminančios šakos GKI, yra tas, kuris yra tinkamai koreguojamas pagal kokybės pokyčius (pvz., tai gali būti įmanoma juvelyrinių dirbinių gamyboje). Kai kurioms vertybių rūšims patikslinto kainų skaičiavimo metodas gali būti A metodu, jeigu atitinka šio priedo 2 skirsnyje nustatytus kriterijus. Paslaugų, pagrįstų atlyginimais, atveju, kai atlyginimas yra prekiautų dirbinių vertės procentinis dydis, tinkamas kainų indeksas apimtų atlyginimo procentinio dydžio ir (to konkretaus pogrupio) vertybės vertės pokyčius. Tai bus A metodas. B metodai vertybių gamybai yra labai susijusių gaminių palyginimas (vidaus ar tarptautiniu mastu), pvz., to paties tapytojo paveikslai, ir suskaidymas į sudedamąsias dalis (labiau tinkamas juvelyriniams dirbiniams ir sudėtingiems gaminiams). B metodai komisiniams ar prekybos maržoms yra indeksais pagrįstos vertybių vertės taikymas. Kadangi atlyginimai už tarpininkavimą vertybių atveju yra dažniausiai vertybių vertės procentinis dydis, pagrįsta manyti, kad abu yra pakankamai susiję, jog sudarytų B metodą. Tada gali būti daroma aiški prielaida, kad atlyginimo procentinis dydis yra pastovus. Ne toks geras, bet vis dėlto B metodas, yra parduotų vertybių vienetų skaičiaus, suklasifikuoto pagal rūšis, taikymas. Tai labiau tinka vienarūšiams produktams. Bendrojo kainų indekso naudojimas yra C metodas. [1] OL L 58, 1998 2 27, p. 1. -------------------------------------------------- II PRIEDAS KLASIFIKACIJŲ ĮGYVENDINIMO GRAFIKAS Įgyvendinimo data nuo, pvz., 2004 m., tam tikriems produktams reiškia, kad pagal Tarybos reglamentą 2223/96 2004 m. ir vėliau Eurostatui pateikti metiniai palyginamųjų kainų duomenys turėtų atitikti tam produktui nustatytą A, B ir C klasifikaciją. Konkrečiai tai reiškia, kad nuo tos datos tam produktui neleidžiama taikyti C metodą. Produktų grupės | Įgyvendinimo data | Dideli įrenginiai | 2006 | CPA 30.02: Kompiuteriai ir kita informacijos apdorojimo įranga | 2004 | CPA 45: Statybos darbai | - | CPA 64: Pašto ir nuotolinio ryšio (telekomunikacijų) paslaugos | 2005 | CPA 65: Finansinio tarpininkavimo paslaugos, išskyrus draudimą ir pensijų lėšų kaupimo paslaugas | 2005 | CPA 66: Draudimo, išskyrus privalomąjį socialinį draudimą, ir pensijų lėšų kaupimo paslaugos | 2005 | CPA 67: Pagalbinės finansinio tarpininkavimo paslaugos | 2005 | CPA 70: Nekilnojamo turto paslaugos | 2004 | CPA 71: Mašinų ir įrenginių be operatoriaus ir asmeninių bei namų ūkio reikmenų nuomos paslaugos | 2004 | CPA 72: Kompiuteriai ir susijusios paslaugos | 2005 | CPA 73: Mokslinių tyrimų ir taikomosios veiklos paslaugos — rinkos dalis | 2006 | CPA 73: Mokslinių tyrimų ir taikomosios veiklos paslaugos — ne rinkos dalis | 2004 | CPA 74: Kitos verslo paslaugos | 2006 | CPA 75: Viešojo valdymo paslaugos ir gynybos paslaugos, privalomojo socialinio draudimo paslaugos — kiek tai susiję su kolektyvinėmis paslaugomis | 2004 | CPA 75: Viešojo valdymo paslaugos ir gynybos paslaugos, privalomojo socialinio draudimo paslaugos — kiek tai susiję su atskiromis paslaugomis | 2006 | CPA 80: Švietimo paslaugos | 2006 | CPA 85: Sveikatos priežiūros ir socialinės paslaugos | 2006 | CPA 90-93: Kitos paslaugos bendruomenei, socialinės ir asmeninės paslaugos | 2006 | Sandorių rūšis | Įgyvendinimo data | Tarpinis vartojimas | 2006 | Prekių eksportas ir importas — išskyrus didelius įrenginius | 2004 | Didelių įrenginių eksportas ir importas | 2006 | Paslaugų eksportas ir importas | 2006 | Vertybių įsigijimas, atėmus netekimus | 2006 | Išimtys daromos: Austrija CPA 70 ir 72: 2006 Danija CPA 75 (asmeninės), 80 ir 85: 2012 Vokietija Visoms produktų ir sandorių kategorijoms (tol, kol naudojami C metodai): 2005, išskyrus CPA 72: 2006 Graikija CPA 30.02, 73 (ne rinkos), 75 (kolektyvinės) ir prekių, išskyrus didelius įrenginius, eksportui ir importui: 2005, likusiems: 2006 Ispanija CPA 70: 2005, CPA 30.02, 65, 66,67, 72, 73 (ne rinkos) ir 75 (kolektyvinės): 2006 Airija CPA 30.02: 2005, CPA 64, 65, 66, 67, 70 ir 72 bei prekių, išskyrus didelius įrenginius, eksportui ir importui: 2006 Liuksemburgas Visoms produktų ir sandorių kategorijoms, išskyrus CPA 71: 2006 Portugalija CPA 30.02. 64, 65, 66, 67, 70 ir 72: 2006 Jungtinė Karalystė CPA 65: 2006 --------------------------------------------------